Parlement hoor van aanslag op AfrikaansArgieffoto Die DA en die VF Plus het vandag se debat oor Erfenisdag gebruik om te fokus op die aanslag wat hulle meen die ANC en die EFF op Afrikaans loods. Die debat is ingelei deur Albert Seabi, ANC-LP, wat gevra het dat Afrikatale meer in die parlement gepraat moet word en dat boeke in Afrikatale meer geredelik in biblioteke beskikbaar moet wees. Hy het gesê meer tale moet bevoordeel word soos Afrikaans en Engels in die verlede bevoordeel is. Seabi het die uitbreiding van die Engelse letterkunde-museum in Makhanda (Grahamstad) se mandaat om ook Afrikatale in te sluit, verwelkom. Hy het ook groot lof gehad vir die rol van die KwaZulu-Natalse regering en die Durbanse Universiteit van Tegnologie om spesifiek die rol van Zoeloe uit te brei. Namens die DA het dr. Annelie Lotriet, LP en voorsitter van die party se parlementêre koukus, hulde gebring aan die meesters van die Afrikaanse letterkunde, onder wie NP van Wyk Louw, PJ Philander, Antjie Krog, Andre P Brink en Adam Small. Sy het gesê Afrikaans se spore loop diep in die land, maar dat die ANC-regering se optrede die taal onder druk plaas. ŉ Taal gedy deur gebruik en deur hoër taalfunksies, nie net deur sosiale omgang nie, het sy gesê. Die ANC se bewering dat hy al die land se tale waardeer word teengespreek deur die optrede van byvoorbeeld die LUR vir onderwys in Gauteng, Panyaza Lesufi, wie se ideologiese vooroordeel “teen Afrikaans ŉ mens met ŉ gevoel van beklemming laat, want dis asof hy nie besef Afrikaans is die derde grootste taal in die land nie,” het sy bygevoeg. Lotriet het gesê die ANC wil die vloei van Afrikaans in die land tot ŉ einde bring, maar die DA sal dié party enduit teenstaan. Die EFF-LP Rocky Madingozi het in sy toespraak hulde gebring aan Afrika-intellektuele wat werk in inheemse tale gelewer het soos Sol Plaatje, Bessie Head en Tiyo Soga. Hy het hom uitgespreek ten gunste van intellektuele ontwikkeling in ander tale as Engels. Heloise Jordaan (VF Plus-LP) het gesê die aanslag op Afrikaans bevorder nie nasiebou nie. Sy het aangevoer die regering bedreig die tapisserie waaruit Suid-Afrika bestaan en het gesê die afdwing van Engels bevorder middelmatigheid. Volgens Jordaan sit die ANC en EFF hul apartheidsretoriek voort omdat hulle geen beleidsuksesse het om te toon nie, en is hulle bloot grypdiewe wat mense se taalregte afneem.